Vier kinders sterf op pad skool toeFoto: Twitter via @DriveSAmain Vier skoolkinders is op pad skool toe vir hul eerste skooldag van die jaar dood toe ŉ bus en ŉ minibustaxi in Ntuzuma, noord van Durban, gebots het. Russel Meiring, woordvoerder van ER24, het gesê die botsing het vanoggend in Ingcebo-weg gebeur. Volgens Meiring is die een kant van die minibus-taxi heeltemal oopgeruk deur die botsing. Dit is egter nog nie duidelik wat die oorsaak van die botsing was nie. Robert Mckenzie, woordvoerder van die provinsiale nooddienste, het gesê 18 mense is in die ongeluk beseer. “Vier laerskoolkinders, drie seuns en een meisie, is in die ongeluk dood,” het hy gesê. “Die beseerdes is op die toneel deur die departement van gesondheid se nooddienste en verskeie private ambulansdienste behandel voordat hulle na verskillende hospitale geneem is.” Hy het gesê een van die pasiënte wat kritieke beserings opgedoen het, moes per helikopter na ŉ hospitaal geneem word.